Kommissionens forordning (EF) nr. 1159/2000

af 30. maj 2000

om de informations- og reklameforanstaltninger, som medlemsstaterne skal iværksætte vedrørende strukturfondenes interventioner

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 53, stk. 2, og

ud fra følgende betragtninger:

(1) Ifølge artikel 46 i forordning (EF) nr. 1260/1999 skal der iværksættes information og reklameaktiviteter vedrørende strukturfondenes interventioner.

(2) Ifølge artikel 34, stk. 1, litra h), i forordning (EF) nr. 1260/1999 er den forvaltningsmyndighed, der forestår gennemførelsen af en EF-strukturintervention, ansvarlig for overholdelse af forpligtelserne med hensyn til information og PR-aktiviteter.

(3) Ifølge artikel 46, stk. 2, i forordning (EF) nr. 1260/1999 sikrer den myndighed, der er udpeget til at forvalte interventionen, at den gøres bekendt, og navnlig at de potentielle endelige støttemodtagere, erhvervsorganisationerne, arbejdsmarkedets parter og de økonomiske interesseorganisationer, organisationerne til fremme af ligestilling mellem mænd og kvinder samt de relevante ikke-statslige organisationer gøres opmærksom på de muligheder, som interventionen byder på, og at offentligheden underrettes om Fællesskabets rolle i forbindelse med interventionen og dens resultater.

(4) Ifølge artikel 46, stk. 3, konsulterer medlemsstaterne Kommissionen og underretter den en gang om året om de initiativer, der er taget med henblik på information og reklameaktiviteter.

(5) I medfør af artikel 18, stk. 3, og artikel 19, stk. 4, i forordning (EF) nr. 1260/1999 skal programtillægget for hvert operationelt program og hvert enhedsprogrammeringsdokument omfatte de foranstaltninger, der er fastsat for at sikre information om og offentlig omtale af interventionen i overensstemmelse med artikel 46.

(6) Artikel 35, stk. 3, litra e), i forordning (EF) nr. 1260/1999 fastsætter, at overvågningsudvalgene drøfter og godkender de årlige og de endelige rapporter om interventionernes gennemførelse, inden de sendes til Kommissionen, og ifølge samme forordnings artikel 37, stk. 2, skal disse rapporter omfatte oplysninger om de forholdsregler, som forvaltningsmyndigheden og overvågningsudvalget skal træffe for at sikre en korrekt og effektiv gennemførelse af foranstaltningerne med henblik på offentlig omtale af interventionen. Artikel 40, stk. 4, fastsætter særlig, at resultaterne af evalueringen gøres offentligt tilgængelige, med overvågningsudvalgets tilslutning for så vidt angår midtvejsevalueringen, der skal foreligge senest den 31. december 2003.

(7) Kommissionens beslutning 94/342/EF af 31. maj 1994 om informationsforanstaltninger, der skal iværksættes af medlemsstaterne i forbindelse med interventioner fra strukturfondene og det finansielle instrument til udvikling af fiskeriet (FIUF)(2) anvendes fortsat for den støtte, der ydes i henhold til Rådets forordning (EØF) nr. 2052/88 af 24. juni 1988 om strukturfondenes opgaver og effektivitet samt om samordningen af deres interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(3), senest ændret ved forordning (EF) nr. 3193/94(4), og de i medfør heraf vedtagne forordninger.

(8) Udvalget i traktatens artikel 147, Komitéen for Landbrugsstrukturerne og Udviklingen af Landdistrikterne og Komitéen for Fiskeri og Akvakultur er blevet hørt om denne forordning. De i denne forordning fastsatte foranstaltninger er i overensstemmelse med udtalelse fra Komitéen for Udvikling og Omstilling i Regionerne -

UDSTEDT FØLGENDE FORORDNING:

Artikel 1

De detaljerede bestemmelser om informations- og reklameforanstaltninger vedrørende strukturfondenes interventioner i henhold til forordning (EF) nr. 1260/1999 er fastlagt i bilaget til denne forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. maj 2000.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.

(2) EFT L 152 af 18.6.1994, s. 39.

(3) EFT L 185 af 15.7.1988, s. 9.

(4) EFT L 337 af 24.12.1994, s. 11.

BILAG

GENNEMFØRELSESBESTEMMELSER OM INFORMATIONS- OG REKLAMEFORANSTALTNINGER VEDRØRENDE STRUKTURFONDENES INTERVENTIONER

1. Generelle principper og anvendelsesområde

Informations- og reklameforanstaltningerne vedrørende strukturfondenes interventioner har til formål at udbrede kendskabet til og tydeliggøre Den Europæiske Unions indsats og i alle medlemsstaterne at give et ensartet billede af de pågældende interventioner. Bestemmelserne gælder for interventioner, der støttes af Den Europæiske Fond for Regionaludvikling (EFRU), Den Europæiske Socialfond (ESF), Den Europæiske Udviklings- og Garantifond for Landbruget (EUGFL), Udviklingssektionen, og det finansielle instrument til udvikling af fiskeriet (FIUF).

De nedenfor beskrevne informations- og reklameforanstaltninger angår EF-støtterammer, operationelle programmer, enhedsprogrammeringsdokumenter og EF-initiativprogrammer som defineret i forordning (EF) nr. 1260/1999.

Den forvaltningsmyndighed, der er ansvarlig for iværksættelsen af disse interventioner, sørger for de relevante informations- og reklameforanstaltninger på stedet. Det sker i samarbejde med Europa-Kommissionen, som underrettes om de foranstaltninger, der træffes.

De nationale og regionale myndigheder træffer passende administrative foranstaltninger til at sikre, at de her fastsatte bestemmelser faktisk gennemføres, og til at samarbejde med Kommissionen.

2. Informations- og reklameforanstaltningernes mål og målgrupper

Informations- og reklameforanstaltningerne skal tjene til:

2.1. at informere potentielle og endelige modtagere og

- regionale og lokale myndigheder og andre berørte offentlige myndigheder

- erhvervs- og brancheorganisationer og erhvervskredse

- arbejdsmarkedets parter

- ikke-statslige organisationer, særlig organisationer til fremme af ligestilling mellem mænd og kvinder og organisationer, der arbejder for miljøbeskyttelse og miljøforbedring

- projektaktører eller -formidlere

om de muligheder, som Den Europæiske Unions og medlemsstaternes fælles intervention frembyder, således at de tydeliggøres

2.2. at informere offentligheden om den rolle, som Den Europæiske Union i samarbejde med medlemsstaterne spiller for de pågældende interventioner og resultaterne af dem.

3. Gennemførelse af informations- og reklameforanstaltningerne

3.1. Nærmere bestemmelser

3.1.1. Forberedelse af foranstaltningerne

Informations- og reklameforanstaltningerne fremlægges i form af en kommunikationshandlingsplan for hvert operationelt program og hvert enhedsprogrammeringsdokument. Denne plan fremlægges eventuelt for EF-støtterammen. Ansvaret for iværksættelsen af den påhviler den udpegede forvaltningsmyndighed.

Kommunikationshandlingsplanen omfatter:

- mål og målgrupper

- kommunikations- og informationsindsatsens indhold og strategi, herunder foranstaltningerne vedrørende de prioriterede mål for hver fond

- vejledende budget

- administrative tjenestegrene eller organer, der er ansvarlige for gennemførelsen

- evalueringskriterier for de iværksatte foranstaltninger.

Kommunikationshandlingsplanen fremlægges i programtillægget i overensstemmelse med artikel 18, stk. 3, litra d), i forordning (EF) nr. 1260/1999.

3.1.2. Finansiering

De beløb, der afsættes til informations- og reklameforanstaltninger, skal figurere i finansieringsplanerne for EF-støtterammerne, enhedsprogrammeringsdokumenterne og de operationelle programmer under teknisk bistand (bevillinger, der er nødvendige for at forberede, overvåge og evaluere interventionerne, jf. artikel 17, stk. 2, litra e), artikel 18, stk. 2, litra b), og artikel 19, stk. 3, litra b), i forordning (EF) nr. 1260/1999).

3.1.3. Identificering af de ansvarlige

Hver forvaltningsmyndighed sørger for at udpege en eller flere ansvarlige for informations- og reklameforanstaltningerne. Forvaltningsmyndighederne underretter Kommissionen om, hvem der er udpeget.

3.1.4. Rapportering

Ved det årlige møde omhandlet i artikel 34, stk. 2, i forordning (EF) nr. 1260/1999 informerer forvaltningsmyndigheden Kommissionen om, hvorledes nærværende forordning er gennemført.

3.2. Indhold og strategi for informations- og reklameforanstaltningerne

De foranstaltninger, der iværksættes, skal gøre det muligt at realisere målene nævnt i punkt 2, dvs.:

- sikre tydeliggørelse over for potentielle og endelige modtagere

- informere offentligheden.

3.2.1. Sikre tydeliggørelse over for potentielle og endelige modtagere og grupperne nævnt i punkt 2.1

3.2.1.1. Forvaltningsmyndigheden sørger bl.a. for:

- offentliggørelse af interventionernes indhold med oplysning om de medvirkende strukturfonde samt udsendelse af disse dokumenter og imødekommelse af anmodninger fra interesserede om at få dem stillet til rådighed

- iværksættelse af en passende kommunikation om interventionernes forløb i hele programmeringsperioden

- iværksættelse af informationsforanstaltninger vedrørende forvaltningen, overvågningen og evalueringen af strukturfondenes interventioner, eventuelt finansieret via bevillingerne til teknisk bistand til de pågældende interventioner.

>TABELPOSITION>

3.2.1.2. Den forvaltningsmyndighed, der er udpeget til at iværksætte en intervention, sørger for, at der indføres et passende informationssystem med henblik på at tydeliggøre interventionen over for de forskellige partnere og de potentielle modtagere, særlig SMV.

Denne information skal omfatte en klar angivelse af, hvilke administrative procedurer der skal følges, en beskrivelse af sagsforvaltningsmekanismerne, oplysninger om udvælgelseskriterier for udbud og evalueringsmekanismer samt navne på kontaktpersoner eller -steder, der på nationalt, regionalt eller lokalt plan kan give oplysninger om, hvorledes interventionerne fungerer, og hvilke støtteberettigelseskriterier der gælder.

Når det drejer sig om foranstaltninger vedrørende udvikling af det lokale potentiale, offentlig støtte til virksomheder og globaltilskud, skal disse oplysninger fremsendes via bl.a. formidlerorganerne og de organisationer, der repræsenterer virksomhederne.

3.2.1.3. For de grupper af personer, der kan komme i betragtning i forbindelse med aktioner på områderne uddannelse, beskæftigelse eller udvikling af menneskelige ressourcer, indfører forvaltningsmyndigheden et passende informationssystem. Den sørger her for at samarbejde med erhvervsuddannelsesinstitutioner, organer, der spiller en rolle på beskæftigelsesområdet, virksomheder og virksomhedssammenslutninger, undervisningscentre og ikke-statslige organisationer.

3.2.2. Informere offentligheden

3.2.2.1. For at gøre offentligheden mere bevidst om Den Europæiske Unions rolle i forbindelse med interventionerne og resultaterne af dem informerer den udpegede forvaltningsmyndighed på den mest hensigtsmæssige måde medierne om de af EU samfinansierede strukturinterventioner. Den giver behørige oplysninger om Den Europæiske Unions deltagelse og informerer i meddelelserne om hver fonds opgaver ved omtale af de særlige prioriteter for de pågældende interventioner i overensstemmelse med punkt 3.2.1.1.

De regionale eller eventuelt de nationale medier (dagspresse, radio, fjernsyn) informeres om iværksættelsen af interventionerne, når de er vedtaget af Kommissionen, og om de vigtigste faser i gennemførelsen. Der kan til dette formål bl.a. anvendes pressemeddelelser eller optagelse af artikler eller tillæg i de mest hensigtsmæssige aviser og besøg på stedet. Der kan også anvendes andre informations- og kommunikationsmidler, såsom websteder, publikationer om eksempler på vellykkede projekter og konkurrencer baseret på den bedste praksis.

Hvis der indrykkes annoncer, f.eks. i form af pressemeddelelser eller artikler af reklamemæssig karakter, skal der gives nøjagtige oplysninger om Den Europæiske Unions deltagelse.

Der skal sikres et passende samarbejde med Kommissionens kontor i den pågældende medlemsstat.

3.2.2.2. Informations- og reklameforanstaltningerne over for offentligheden skal omfatte følgende:

- når det drejer sig om investeringer i infrastrukturer med samlede omkostninger på over 500000 EUR for operationer samfinansieret af FIUF og 3 mio. EUR for alle andre operationer:

- skilte opsat på stedet

- permanente sponsorplader på infrastrukturer, der er tilgængelige for offentligheden, udført efter de nærmere bestemmelser i punkt 6

- når det drejer sig om samfinansierede foranstaltninger vedrørende uddannelse og beskæftigelse:

- information til modtagerne under uddannelsesforanstaltningerne om, at de deltager i en foranstaltning finansieret af Den Europæiske Union

- foranstaltninger til oplysning om Den Europæiske Unions rolle i forbindelse med aktionerne vedrørende erhvervsuddannelse, beskæftigelse og udvikling af menneskelige ressourcer

- når det drejer sig om investeringer i virksomheder, foranstaltninger til udvikling af det lokale potentiale og andre foranstaltninger, der modtager finansiel støtte fra EU:

- information til modtagerne om, at de deltager i en foranstaltning medfinansieret af Den Europæiske Union, ved brug af formularer som beskrevet i punkt 6.

4. Overvågningsudvalgenes arbejde

4.1. Overvågningsudvalgene sørger for tilstrækkelig information om deres arbejde. Med henblik herpå informerer de i videst muligt omfang medierne om forløbet af gennemførelsen af de interventioner, der sorterer under dem. Kontakterne med pressen foregår under formandens ansvar. Kommissionens repræsentanter medvirker ved kontakterne med pressen.

Der skal også, idet Kommissionen og dens kontorer i medlemsstaterne informeres herom, planlægges passende arrangementer, når større begivenheder i forbindelse med møderne i overvågningsudvalgene finder sted, såsom møder på højt niveau eller indvielser.

4.2. Overvågningsudvalget gennemgår den årlige rapport om gennemførelsen, der er omhandlet i artikel 37 i forordning (EF) nr. 1260/1999, og som skal indeholde et kapitel om informations- og reklameforanstaltningerne, jf. artikel 35 i samme forordning. Forvaltningsmyndigheden forelægger overvågningsudvalgene oplysninger om kvaliteten og effektiviteten af indsatsen i forbindelse med informations- og reklameforanstaltningerne samt passende dokumentationsmateriale, f.eks. fotografier.

Medlemsstaterne tilsender i overensstemmelse med artikel 46 i forordning (EF) nr. 1260/1999 Kommissionen alle oplysninger, som den skal bruge til den årlige rapport omhandlet i samme forordnings artikel 45.

Disse oplysninger skal gøre det muligt at bedømme, om bestemmelserne i nærværende forordning er overholdt.

5. Partnerskab og udveksling af erfaringer

Forvaltningsmyndighederne kan under alle omstændigheder træffe yderligere foranstaltninger, herunder tage initiativer, der bidrager til en vellykket realisering af den politik, der søges gennemført i forbindelse med strukturfondene.

De underretter Kommissionen om de initiativer, de tager, så den på passende vis kan inddrages i gennemførelsen af dem.

For at lette gennemførelsen af denne forordnings bestemmelser yder Kommissionen teknisk støtte, når der er behov for det. Den stiller i partnerskabets ånd og i gensidig interesse den ekspertise og det materiale, den er i besiddelse af, til rådighed for de pågældende myndigheder. Den støtter udveksling af erfaringer indhøstet ved gennemførelsen af artikel 46 i forordning (EF) nr. 1260/1999 og animerer til uformelt netværkssamarbejde mellem informationsansvarlige. Det vil i den henseende være ønskeligt, at medlemsstaten udpeger en koordinator for hver fond på nationalt plan.

6. Nærmere bestemmelser om udformning af informations- og reklameredskaber

For at synliggøre de aktioner, der medfinansieres af en af strukturfondene, er den kompetente forvaltningsmyndighed ansvarlig for, at nedenstående krav i forbindelse med information og reklame overholdes:

6.1. Skilte

Der opsættes skilte de steder, hvor der gennemføres medfinansierede projekter vedrørende infrastrukturinvesteringer, hvis omkostninger overstiger de i punkt 3.2.2.2 nævnte beløb. En del af skiltenes overflade reserveres til information om Den Europæiske Unions bidrag.

Skiltenes dimensioner skal svare til aktionens omfang.

Skiltenes "EU-del" skal opfylde følgende kriterier:

- den skal udgøre mindst 25 % af skiltets samlede overflade

- den skal omfatte det standardiserede EU-logo og den nedenfor anførte tekst, opstillet således:

>PIC FILE= "L_2000130DA.003501.EPS">

- logoet skal være i overensstemmelse med de gældende normer

- de bogstaver, der anvendes til at angive Den Europæiske Unions finansielle bidrag, skal være mindst lige så store som de bogstaver, der anvendes i den nationale meddelelse, men kan have en anden typografi

- den pågældende fond kan nævnes.

Hvis de kompetente myndigheder ikke ønsker at opsætte et skilt for at gøre opmærksom på deres egen deltagelse i finansieringen af et projekt, skal der opsættes et særligt skilt med angivelse af Den Europæiske Unions støtte. Ovenstående bestemmelser anvendes i så fald analogt.

Skiltene fjernes senest seks måneder efter afslutningen af arbejdet og erstattes af sponsorplader efter bestemmelserne i punkt 6.2.

6.2. Sponsorplader

Fuldførte arbejder, som offentligheden har adgang til (kongrescentre, lufthavne, banegårde osv.), og som er medfinansieret af strukturfondene, forsynes med en sponsorplade. Sponsorpladen skal foruden EU-logoet omfatte en tekst, der nævner Den Europæiske Unions og eventuelt den pågældende fonds medfinansiering.

For projekter, der vedrører fysiske investeringer i virksomheder, opsættes der sponsorplader i en periode på et år.

Såfremt en kompetent myndighed eller en endelig modtager beslutter at opsætte skilte eller sponsorplader, udgive publikationer eller gennemføre andre informationsforanstaltninger vedrørende projekter med samlede omkostninger på under 500000 EUR for operationer medfinansieret af FIUF og 3 mio. EUR for alle andre operationer, skal EU's bidrag også være angivet.

6.3. Plakater

For at informere modtagerne og ligeledes offentligheden om Den Europæiske Unions rolle i forbindelse med udvikling af menneskelige ressourcer, erhvervsuddannelse og beskæftigelse og investeringer i virksomheder og udvikling af landdistrikter sikrer forvaltningsmyndighederne, at der opsættes plakater vedrørende Den Europæiske Unions og eventuelt den pågældende fonds bidrag hos ethvert organ, der iværksætter eller drager fordel af aktioner finansieret af strukturfondene (arbejdsformidlingskontorer, erhvervsuddannelsescentre, handels- og industrikamre, landbrugskamre, regionaludviklingsselskaber osv.).

6.4. Meddelelse til modtagerne

Enhver meddelelse fra de kompetente myndigheder til modtagerne om bevilling af støtte skal indeholde oplysning om Den Europæiske Unions medfinansiering og eventuelt om støttebeløbet eller støtteprocenten fra det pågældende fællesskabsinstrument.

6.5. Informations- og kommunikationsmateriale

6.5.1. På forsiden af publikationer (brochurer, foldere, informationsbreve) om interventioner medfinansieret af strukturfondene skal der klart gøres opmærksom på Den Europæiske Unions og eventuelt den pågældende fonds bidrag, og hvis det nationale eller regionale logo er anført, skal EU-logoet også være anført.

Publikationerne skal indeholde oplysning om, hvilket organ der er ansvarligt for informationen til de interesserede, og hvilken forvaltningsmyndighed der er udpeget til at forestå gennemførelsen af den pågældende intervention.

6.5.2. Ovennævnte principper gælder tilsvarende for materiale, der meddeles elektronisk (websted, databank for potentielle modtagere), og audiovisuelt materiale. Ved udarbejdelsen af kommunikationshandlingsplanen er det vigtigt, at der gøres brug af de nye teknologier, der tillader hurtig og effektiv spredning af information, men også at få et bredt publikum i tale.

I forbindelse med websteder om strukturfondene er det hensigtsmæssigt at:

- nævne Den Europæiske Unions og eventuelt den pågældende fonds bidrag i det mindste på indgangssiden (hjemmesiden)

- skabe et link (hyperlink) til Kommissionens andre websteder vedrørende de forskellige strukturfonde.

6.6. Informationsarrangementer

Ved tilrettelæggelsen af informationsarrangementer (konferencer, seminarer, messer, udstillinger, konkurrencer) vedrørende de af strukturfondene medfinansierede interventioner skal organisatørerne gøre opmærksom på EU's bidrag til interventionerne ved anbringelse af EU-flaget i mødelokalet og afbildning af EU-logoet på dokumenterne.

Kommissionens kontorer i medlemsstaterne hjælper i fornødent omfang med forberedelsen og gennemførelsen af disse arrangementer.